Document ID: 32010D0216
Publication Date: 2010-04-14

Title and Content:
KOMISIJAS LĒMUMS
(2010. gada 14. aprīlis),
ar ko groza Eiropas Parlamenta un Padomes Direktīvu 2009/42/EK par statistikas pārskatiem attiecībā uz kravu un pasažieru pārvadājumiem pa jūru
(Dokuments attiecas uz EEZ)
(2010/216/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 6. maija Direktīvu 2009/42/EK par statistikas pārskatiem attiecībā uz kravu un pasažieru pārvadājumiem pa jūru (1) un jo īpaši tās 3. pantu,
tā kā:
(1)
Sagatavojot Eiropas statistiku, jānodrošina līdzsvars starp lietotāju vajadzībām un respondentu slogu.
(2)
Lai ierosinātu iespējamus tehniskus risinājumus ar nolūku iespējami vienkāršot dažādos statistikas sagatavošanas pasākumus, vienlaikus saglabājot tādu galarezultātu, kas atbilst pašreizējām un paredzamajām lietotāju vajadzībām, Eiropas mērogā ir veikta to datu un izplatīšanas politikas tehniska analīze, kuri ir savākti saskaņā ar Eiropas tiesību aktiem par statistikas pārskatiem attiecībā uz kravu un pasažieru pārvadājumiem pa jūru.
(3)
No šīs analīzes izriet, ka pašreizējā ceturkšņa statistika par pasažieru pārvadājumiem galvenajās Eiropas ostās un pašreizējā ceturkšņa statistika par kuģu satiksmi galvenajās Eiropas ostās jānosūta Komisijai (Eurostat) un ik gadu jāizplata, savukārt mainīgais lielums saistībā ar klasifikācijas kategoriju “kuģu reģistrācijas valstis” pašreizējā ceturkšņa statistikā par pasažieru pārvadājumiem galvenajās Eiropas ostās dalībvalstīm jāvāc pēc brīvprātības principa.
(4)
Jūras piekrastes rajonu nomenklatūra un kuģu reģistrācijas valstu nomenklatūra jāpielāgo tehniskajai attīstībai.
(5)
Tādēļ attiecīgi jāgroza Direktīva 2009/42/EK.
(6)
Šajā lēmumā paredzētie pasākumi ir saskaņā ar atzinumu, ko sniegusi Eiropas Statistikas sistēmas komiteja, kas izveidota ar Eiropas Parlamenta un Padomes 2009. gada 11. marta Regulu (EK) Nr. 223/2009 par Eiropas statistiku (2),
IR PIEŅĒMUSI ŠO LĒMUMU.
1. pants
Direktīvas 2009/42/EK IV, V un VIII pielikumu aizstāj ar šā lēmuma pielikuma tekstu.
2. pants
Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
Šā lēmuma piemērošanas pirmais pārskata gads ir 2009. gads, ietverot 2009. gada datus.
Briselē, 2010. gada 14. aprīlī

Classification:
Level 1 Categories: 100154
100146
Level 2 Categories: 100238
100240
100190
Level 3 Categories: 2181
4522
4256
All Categories: 4256
4509
4511
4522